E ganz e psungeri Bedütig het ds Wort schwicke vom Riiland über ds Eusäässische, ds Badischen u ds Schwääbische bis zu üüs i d Schwiz. Das me Länghouzfueren überhout um ängi Kuurve het bbraacht, het me di hingeri Redig, auso ds hingere Raadgschteu, müesse beweglech mache. U das hingere Raadgschteu het eine mit ere Schtangen oder eneren angere Schtüürhiuf müessen  umeschriisse. Das isch dr Schwicker gsii, wo mit dr Schwicki di hingeri Redig het gschwicket. I angerne Dialäkt isch daas e Wepfer, wo mit ere Wepfi di hingeri Redig wepfet.